RELACION 
PËR

PROJEKTLIGJIN “PËR DISA NDRYSHIME DHE SHTESA NË LIGJIN NR. 102/2014 “KODI DOGANOR I REPUBLIKËS SË SHQIPËRISË” TË NDRYSHUAR”

I. QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN 

Projektligji “Për disa ndryshime dhe shtesa në ligjin nr. 102/2014 “Kodi Doganor i Republikës së Shqipërisë” të ndryshuar”, synon përafrimin e plotë të Rregullores nr. 952/2013, të Parlamentit Europian dhe Këshillit “Mbi përcaktimin e Kodit Doganor të Unionit”, si dhe të rregulloreve që e kanë ndryshuar atë.
Projektligji qartëson, plotëson, saktëson dhe harmonizon dispozitat e Kodit Doganor, me qëllim lehtësimin e procedurave për operatorët ekonomik në aspektin procedural, nga pikëpamja e regjimeve, garancisë, origjinës, ankimit, pagesës së kamatvonesave për detyrimet e papaguara, sanksioneve, ashtu edhe në atë të përafrimit të mëtëjshëm në kuadër të aderimit në Konventën e Transitit të Përbashkët. 
Gjithashtu, projektligji synon qartësimin e aplikimit nga autoritetet doganore të sanksioneve për shkeljet e Kodit Doganor duke parashikuar rishikimin e disa prej dispozitave të Titullit IX të Kodit Doganor. 
Objektivi i përgjithshëm që synohet të rregullohet me këtë projektligj është përafrimi i plotë i Kodit Doganor Shqiptar me Kodin Doganor të BE-së, përmirësimi, qartësimi, plotësimi dhe harmonizimi i kuadrit ligjor për sigurimin e zbatimit të procedurave të parashikuara në legjislacionin doganor, si nga ana e administratës doganore, ashtu edhe nga ana e operatorëve ekonomikë apo personave në përgjithësi të cilët kryejnë veprime në fushën doganore.
II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE
Projektligji është parashikuar në Programin e Përgjithshëm Analitik të Projektakteve për vitin 2026, të miratuar me Vendimin e Këshillit të Ministrave nr. 812 datë 30.12.2025 “Për miratimin e programit të përgjithshëm analitik të projektakteve, që do të paraqiten për shqyrtim në Këshillin e Ministrave gjatë vitit 2026”, ndërkohë që lidhet me zhvillimet më të fundit në legjislacionin doganor të BE-së dhe masat e propozuara për korigjimin e situatës në kuadër të aderimit në Konventën e Transitit të Përbashkët.
III. ARGUMENTIMI I PROJEKT-AKTIT LIDHUR ME PËRPARËSITË, PROBLEMATIKAT, EFEKTET E PRITSHME 
Projektligji “Për disa ndryshime dhe shtesa në ligjin nr. 102/2014, “Kodi Doganor i Republikës së Shqipërisë”, i ndryshuar, synon përafrimin e mëtejshëm dhe të plotë të legjislacionit doganor shqiptar me Union Customs Code (REG (BE) 952/2013) dhe aktet përkatëse të Bashkimit Evropian, duke reflektuar zhvillimet më të fundit të acquis doganore të BE-së, përfshirë edhe rregulloret mbi Single Window Environment for Customs dhe digjitalizimin e procedurave doganore. 
Konkretisht, Republika e Shqipërisë përmes Ministrisë së Financave dhe administratës doganore është duke ndërmarrë hapat e nevojshëm për aderimin në Konventën e Transitit të Përbashkët. 
Për këtë qëllim është miratuar ligji nr. 62/2019 “Për ratifikimin e marrëveshjes së huas ndërmjet Republikës së Shqipërisë dhe Bankës Ndërkombëtare për Rindërtim dhe Zhvillim, për projektin për lehtësimin e tregtisë dhe të transportit në Ballkanin Perëndimor, me qasje programatike me shumë faza i cili ka përfshirë si komponent të projektit edhe “Ofrimin e mbështetjes për përgatitjen dhe zbatimin e kërkesës Kombëtare të Transitit dhe për Regjistrimin dhe Identifikimin e Operatorit Ekonomik (EORI), në përputhje të plotë me Sistemin e ri të Kompjuterizuar të Transitit të BE-së (NCTS)”. 
Në kuadër të këtij projekti, që ka si synim edhe plotësimin e kuadrit ligjor lidhur me aderimin në Konventën e Transitit të Përbashkët, janë bërë edhe disa ndryshime që vijnë përmes këtij projektligji, të cilat ndikojnë pozitivisht në lehtësimin e tregtisë.
Përparësitë e projektligjit:
Projektligji paraqet një sërë përparësish të rëndësishme institucionale, ligjore dhe operacionale. Së pari, siguron harmonizim terminologjik dhe konceptual të Kodit Doganor Shqiptar me Rregulloren (BE) 952/2013-në, duke zëvendësuar nocione të vjetruara (si “regjim doganor”) me terminologjinë e re (“procedurë doganore”), duke rritur qartësinë juridike dhe sigurinë ligjore për operatorët ekonomikë dhe administratën doganore.

Së dyti, projektligji forcon transparencën, të drejtat procedurale dhe mbrojtjen ligjore të subjekteve, veçanërisht në lidhje me marrjen e vendimeve administrative, të drejtën për t’u dëgjuar, arsyetimin e vendimeve dhe të drejtën e ankimit, duke i përafruar këto standarde me praktikat e BE-së.

Një përparësi tjetër thelbësore është avancimi i digjitalizimit të proceseve doganore, përmes rregullimit të qartë të përdorimit të sistemeve elektronike për shkëmbimin dhe ruajtjen e informacionit, si dhe krijimit të bazës ligjore për bashkëpunimin me institucionet kombëtare dhe Komisionin Evropian në fushën e sistemeve elektronike doganore.

Po ashtu, projektligji përmirëson kuadrin ligjor për statusin e Operatorit Ekonomik të Autorizuar (AEO), duke mundësuar njohjen e këtij statusi edhe për operatorë të vendosur jashtë territorit doganor të Republikës së Shqipërisë, mbi bazën e reciprocitetit dhe marrëveshjeve ndërkombëtare, duke nxiur në këtë mënyrë lehtësimin e tregtisë dhe rrit besueshmërinë e zinxhirit të furnizimit.

Problematikat që adresohen:
Projektligji adreson disa problematika të konstatuara në zbatimin e legjislacionit aktual doganor, si mospërputhjet në terminologji me Rregulloren (BE) 952/2013-në, boshllëqet ligjore në lidhje me vendimmarrjen administrative, menaxhimin e vendimeve doganore dhe përdorimin e sistemeve elektronike, si dhe pasaktësi në referenca të caktuara të neneve të Kodit Doganor.

Gjithashtu, nevoja për të reflektuar ndryshimet e fundit të acquis-it të BE-së, përfshirë rregulloret e reja mbi Single Window dhe menaxhimin e rrezikut, e bën të domosdoshëm këtë ndërhyrje ligjore për të shmangur mospërputhje të mëtejshme në procesin e integrimit evropian.

Efektet e pritshme:
Miratimi i projektligjit pritet të ketë efekte pozitive afatshkurtra dhe afatgjata. Konkretisht, rrit efikasitetin dhe cilësisë së veprimtarisë së administratës doganore, lehtëson procedurat për operatorët ekonomikë dhe pritet të përmirësojë klimën e biznesit në fushën e tregtisë së jashtme.

Nga ana tjetër, projektligji përbën një hap të rëndësishëm drejt përmbushjes së detyrimeve të Shqipërisë në kuadër të procesit të integrimit evropian, duke forcuar përputhshmërinë e legjislacionit kombëtar me standardet e BE-së dhe duke krijuar premisa për një bashkëpunim më të avancuar doganor me shtetet anëtare të BE-së.

Projektligji përbën një ndërhyrje të nevojshme dhe të justifikuar, e cila modernizon kuadrin ligjor doganor, rrit sigurinë juridike dhe kontribuon drejtpërdrejt në lehtësimin e tregtisë dhe forcimin institucional të administratës doganore shqiptare.

Gjithashtu, projektligji ka si synim qartësimin e së drejtës për ankim duke e harmonizuar dhe përafruar më tej këtë edhe me dispozitat përkatëse të Kodit Doganor të BE-së.

Projektligji ka efekte pozitive nga pikpamja e harmonizimit të dispozitave që do të zbatohen lidhur me shkeljet dhe synon eliminimin e qëndrimeve subjektive të administratës apo auditeve në përgjithësi. Ndryshimet më të prekshme lidhen me disa korigjime që i janë bërë seksionit të shkeljeve duke shmangur përfshirjen e të njëjtave parashikimeve në dy nene, si dhe është vendosur një limit për kamatvonesën për detyrimet e papaguara.

IV. VLERËSIMI I LIGJSHMËRISË, KUSHTETUESHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR 
Projektligji është në harmoni me legjislacionin shqiptar në fuqi dhe mbështetet në nenet 81, pika 2 dhe 83, pika 1, të Kushtetutës. 

Ky projektligj synon përputhje të plotë me Rregulloren e Parlamentit Evropian dhe Këshillit (BE) nr. 952/2013, “Mbi përcaktimin e Kodit Doganor të Unionit”, si dhe me ndryshimet që i janë bërë kësaj Rregulloreje ndër vite.
V. VLERËSIMI I SHKALLËS SË PËRAFRIMIT ME ACQUIS COMMUNAUITAIRE (PËR PROJEKTAKTET NORMATIVE)

Projektligji përafron Rregulloret si më poshtë:

· Rregulloren bazë të BE-së nr. 952/2013, të Parlamentit Europian dhe Këshillit “Mbi përcaktimin e Kodit Doganor të BE”;
· Rregulloren (BE) 2016/2339 e Parlamentit Evropian dhe e Këshillit e datës 14 dhjetor 2016 për ndryshimin e Rregullores (BE) Nr. 952/2013 që përcakton Kodin Doganor të Bashkimit, për sa i përket mallrave që janë larguar përkohësisht nga territori doganor i Bashkimit në rrugë detare ose ajrore;

· Rregulloren (BE) 2019/474 të Parlamentit Evropian dhe të Këshillit të datës 19 mars 2019 për ndryshimin e Rregullores (BE) Nr. 952/2013 që përcakton Kodin Doganor të Bashkimit; 
· Rregulloren (BE) 2022/2399 të Parlamentit Evropian dhe të Këshillit të datës 23 nëntor “Për krijimin e Mjedisit me dritare të vetme të Bashkimit Evropian për Doganat dhe ndryshimin e Rregullores (BE) Nr. 952/2013”. 
VI. PËRMBLEDHJE SHPJEGUESE E PËRMBAJTJES SË PROJEKTAKTIT 

Projektakti është i përbërë nga 83 nene. 
Në nenin 1, propozohet korrigjimi dhe unifikimi i terminologjisë në të gjithë Kodin Doganor duke bërë përafrim të plotë me terminologjinë e Kodit Doganor të Bashkimit, duke garantuar qartësi juridike, siguri ligjore dhe zbatim të njëjtë të koncepteve doganore sipas standardeve të BE-së. Kështu propozohet që, “Kudo në ligj, togfjalëshi “nën regjimin e magazinimit të përkohshëm” zëvendësohet me togfjalëshin “nën procedurën e magazinimit të përkohshëm”, fjala “regjim/regjimi/regjimit/regjimin/regjime/regjimeve” zëvendësohet respektivisht me fjalën “procedurë/procedura/procedurës/procedurën/procedura/procedurave”, togfjalëshi “garanci globale” zëvendësohet me togfjalëshin “garanci gjithëpërfshirëse”, togfjalëshi “teknikat informatike,” zëvendësohet me togfjalëshin “teknikat elektronike”. 
Në të gjithë Kodin Doganor të Republikës së Shqipërisë, janë bërë korigjime të termave në mënyrë që të jenë plotësisht në përputhje me termat e përdorur në Rregulloren (BE) nr. 952/2013 që përcakton Kodin Doganor të Bashkimit.

Neni 2, i projektligjit, parashikon që, “Pas paragrafit të dytë të nenit 1, shtohet paragrafi i tretë me përmbajtje si më poshtë:

“Dispozita të caktuara të legjislacionit doganor mund të zbatohen jashtë territorit doganor të Republikës së Shqipërisë brenda kuadrit të legjislacionit që rregullon fusha specifike ose të konventave ndërkombëtare.”.
Pika 2 e nenit 1 të Rregullores (BE) nr. 952/2013 që përcakton Kodin Doganor të Bashkimit është plotësisht në përputhje me këtë ndryshim të Kodit Doganor Shqiptar.

Në parim, legjislacioni doganor i BE-së zbatohet vetëm brenda territorit doganor të BE-së, i cili përfshin Shtetet Anëtare dhe territore të caktuara të përcaktuara.

Megjithatë, ky paragraf krijon një përjashtim: në raste të caktuara specifike, rregullat doganore të BE-së mund të zbatohen edhe jashtë BE-së, për shembull për transportin ndërkombëtar të mallrave (Konventa TIR), etj. Pika 3 e nenit 1 të Rregullores (BE) nr. 952/2013 që përcakton Kodin Doganor të Bashkimit është vetëm për BE-në.
Neni 3, i projektligjit, parashikon që, “Në paragrafin e parë të pikës 1, të nenit 2, pas togfjalëshit “në zbatim të” shtohet shprehja “aspekteve të jashtme të tregut të brendshëm,”.”
Me këtë ndryshim bëhet harmonizim i plotë i nenit 3 të Rregullores (BE) nr. 952/2013 që përcakton Kodin Doganor të Bashkimit. Në fakt, në nenin 3 të Kodit Doganor Shqiptar, mungojnë fjalët “aspektet e jashtme të tregut të brendshëm”.

Administrata doganore jo vetëm që mbron kufijtë fizikë, por edhe integritetin e tregut të brendshëm duke kontrolluar se si tregtia ndërkombëtare ndikon dhe lidhet me tregun e brendshëm. 
Neni 4, i projekt ligjit, parashikon që, “Në nenin 6, bëhen këto ndryshime:

a) Në pikën 2, pas shkronjës “ç” shtohet shkronja “d”, me përmbajtje si më poshtë:

“d) legjislacioni për krijimin dhe funksionimin e dritares së vetme kombëtare për doganat.”;

b)  Në pikën 12, togfjalëshi “regjimi specifik” zëvendësohet me togfjalëshin “çdo rregullim specifik”.”.
Me Rregulloren (BE) nr. 2022/2399 të Parlamentit Evropian dhe të Këshillit të datës 23 nëntor 2022, që krijon Mjedisin e Një Sporteli të Vetëm të Bashkimit Evropian për Doganat, bëhet një ndryshim i nenit 5 të Rregullores (BE) nr. 952/2013 që përcakton Kodin Doganor të Bashkimit, duke e konsideruar këtë Rregullore (BE) 2022/2399, si pjesë të ‘legjislacionit doganor’.

Shkronja “e” e pikës 1, të nenit 5 të Rregullores (BE) nr. 952/2013 që përcakton Kodin Doganor të Bashkimit, është plotësisht në përputhje me këtë ndryshim.

Fjala “regjim” në pikën 12 të nenit 6 të Kodit Doganor Shqiptar zëvendësohet me fjalët “çdo rregullim specifik”, në përputhje të plotë me pikën 12 të nenit 5 të Rregullores (BE) nr. 952/2013.
 Neni 5, i projektligjit, parashikon që, “Pas pikës 6, të nenit 16, shtohet pika 7, me përmbajtje si më poshtë:

“7. Këshilli i Ministrave miraton uniformën dhe emblemën e shërbimit doganor.”.

Është dispozitë nacionale për të rregulluar procedurën për miratimin me Vendim të Këshillit të Ministrave të autoritetit doganor.
Neni 6, i projektligjit, parashikon që “Pas pikës 3, të nenit 17, shtohet pika 4 dhe 5, me përmbajtje si më poshtë:
 “4. Duke anashkaluar pikën 1, Këshilli i Ministrave mund të miratojë në raste të veçanta vendime që lejojnë përdorimin e mjeteve për shkëmbimin dhe ruajtjen e informacionit të ndryshme nga teknikat elektronike të përpunimit të të dhënave.

Një vendim i tillë përjashtues duhet të justifikohet nga situata specifike dhe përjashtimi duhet të jepet për një periudhë të caktuar kohore. Ky përjashtim duhet të rishikohet periodikisht dhe mund të zgjatet për një periudhë kohore tjetër specifike, në rast se kërkohet. Ai duhet të revokohet kur nuk është më i justifikuar.”. 

5. Drejtoria e Përgjithshme e Doganave bashkëpunon me Ministrinë e Financave dhe me Agjencinë Kombëtare për Shoqërinë e Informacionit për të zhvilluar, mirëmbajtur dhe përdorur sistemet elektronike për shkëmbimin e informacionit dhe për ruajtjen e këtij informacioni, në përputhje me Kodin.”.
Paragrafi i katërt i pikës 4, të nenit 6 të Rregullores (BE) nr. 952/2013 që përcakton Kodin Doganor të Bashkimit është përshtatur për situatën shqiptare. 

Pika 5 vjen si rezultat i krahasimit, harmonizimit dhe përputhshmërisë së plotë me nenin 17 të Rregullores (BE) nr. 952/2013 që përcakton Kodin Doganor të Bashkimit.

Strategjia e sistemeve doganore është miratuar me Vendimin e Këshillit të Ministrave nr. 710, datë 26.11.2025 “Për miratimin e Strategjisë për Modernizimin dhe Harmonizimin e Sistemeve të Informacionit Doganor Shqiptar, në përputhje me sistemet   e   informacionit   doganor   të Bashkimit   Evropian, për periudhën 2025–2030 dhe të planit të veprimit”.
Pika 2, e nenit 8, të Rregullores (BE) nr. 952/2013 “2. Komisioni miraton vendimet mbi përjashtimet e përmendura në nenin 6(4) me anë të akteve zbatuese.”, përfshihet në pikën 4 të shtuar përmes ndryshimit ligjor në nenin 17 të Kodit Doganor Shqiptar (neni 6 i projektligjit). Paragrafi i fundit i pikës 4 të nenit 6 të Rregullores (BE) nr. 952/2013 është vetëm për BE-në.
Neni 7, i projektligjit, parashikon që, “Në nenin 18,  pas shkronjës d) shtohet shkronja dh), me përmbajtje si më poshtë:
“dh) Këshilli i Ministrave miraton rregullimet teknike për zhvillimin, mirëmbajtjen dhe përdorimin e sistemeve elektronike të përmendura në pikën 5 të nenit 17”.

Ky nen i ri vjen si rezultat i krahasimit, harmonizimit dhe përputhshmërisë së plotë me nenin 16 të Rregullores (BE) nr. 952/2013 që përcakton Kodin Doganor të Bashkimit.

Pika 2 e nenit 16, të Rregullores (BE) nr. 952/2013 që përcakton Kodin Doganor të Bashkimit është vetëm pë vendet anëtare të BE-së.

Neni 8, i projektligjit, parashikon që, “Në nenin 19, bëhen ndryshimet si më poshtë:

a) Në fund të pikës 3, shtohet paragrafi si më poshtë: 

“Kur për personat e përmendur në paragrafin e parë të kësaj pike kërkohet regjistrim atëhere zbatohen rregullat e parashikuara në pikat 1, dhe 2, të këtij neni”; 

b) Pika 4, ndryshohet me përmbajte si më poshtë:
“4. Në raste të veçanta, autoritetet doganore mund ta shpallin regjistrimin të pavlefshëm regjistrimin.”;

c) Pas pikës 4, shtohet pika 5, me përmbajte si më poshtë: 

“5. Rregullat dhe procedurat e regjistrimit të operatorëve ekonomikë, të parashikuara në pikat 1, 2 dhe paragrafit të parë të pikës 3, të këtij neni, si dhe rregullat për bërjen të pavlefshëm të rregjistrimit të parashikuara në pikën 4, përcaktohen me vendim të Këshillit të Ministrave”.
Në pikën 2,  të nenit 9, të Rregullores (BE) nr. 952/2013 që përcakton Kodin Doganor të Bashkimit, fjalët “përgjegjës për vendin ku ata paraqesin për herë të parë një deklaratë ose aplikojnë për një vendim” nuk janë të zbatueshme për Republikën e Shqipërisë sepse regjistrimi i të gjithë operatorëve në Republikën e Shqipërisë për qëllime doganore bëhet në një zyrë qendrore në Drejtorinë e Përgjithshme të Doganave.

Nënparagrafi i dytë i paragrafit 3 dhe shkronjat (a) dhe (b) përafrohen plotësisht përmes paragrafit të shtuar në fund të pikës 3, të nenit 19, të Kodit Doganor Shqiptar.

Pika 4, e nenit 9 të Rregullores (BE) nr. 952/2013 që përcakton Kodin Doganor të Bashkimit përafrohet plotësisht përmes pikës 4, të nenit 19 të Kodit Doganor Shqiptar.
Neni 10 i Rregullores (BE) nr. 952/2013 që përcakton Kodin Doganor të Bashkimit përafrohet plotësisht përmes pikës 5, që i shtohet nenit 19 të Kodit Doganor Shqiptar.

Në nenin 9, të projektligjit parashikon që “Në nenin 22, bëhen ndryshimet si më poshtë:

a) Pika 1 shfuqizohet; 

b) Në pikën 2, shprehja “rregullat dhe zbatimin e procedurave doganore” zëvendësohen me shprehjen “zbatimin e legjislacionit doganor”. 

c) Në pikën 3 togfjalëshi “aktet nënligjore” zëvendësohet me togfjalëshin “rregullat e përgjithshme administrative” dhe para togfjalëshit “pa pagesë” shtohet togfjalëshi “kurdo që është praktike”.

Pika 1 shfuqizohet sepse është e ngjashme me pikën 2, të nenit 22 të Kodit Doganor Shqiptar, ndërkohë që:

-
Për të drejtën e informimit ka ligj specifik e cila u jep të drejta individëve për të kërkuar informacion nga administrata publike, sipas përcaktimeve në të

-
pika 2, e nenit 22, të Kodit Doganor Shqiptar përafron plotësisht pikën 1, të nenit 14, të Rregullores (BE) nr. 952/2013 që përcakton Kodin Doganor të Bashkimit.
Pika 2, e Rregullores (BE) nr. 952/2013 që përcakton Kodin Doganor të Bashkimit përafrohet plotësisht.

Neni 10, i projektligjit parashikon që, “Në nenin 24, bëhen ndryshimet si më poshtë:

a) Pas pikës 2, shtohet paragrafi, me përmbajtje si më poshtë::

“Përveç rasteve kur parashikohet ndryshe, hiqet dorë nga kjo kërkesë kur përfaqësuesi doganor vepron në emër të personave që nuk kërkohet të jenë të vendosur brenda territorit doganor të Republikës së Shqipërisë”. 

b) Në pikën 3, pas togfjalëshit “përfaqësues doganor” shtohet shprehja “i vendosur ose jo në Republikën e Shqipërisë”.
Nënparagrafi i dytë, i paragrafit të dytë, të nenit 18 të Rregullores (BE) nr. 952/2013 që përcakton Kodin Doganor të Bashkimit përafrohet plotësisht përmes shtesës së një paragrafi në fund të pikës 2, të nenit 24, të Kodit Doganor Shqiptar.

Paragrafi i tretë, i nenit 18, të Rregullores (BE) nr. 952/2013 që përcakton Kodin Doganor të Bashkimit konsiderohet plotësisht i përafruar. Fjalët që nuk janë të përafruara zbatohen vetëm për BE-në.

Pika 4, neni 18 i Rregullores (BE) nr. 952/2013 është vetëm për BE-në.
Neni 11, i projektligjit parashikon që “ Në nenin 25, bëhen ndryshimet si më poshtë:

a) Në fund të pikës 2, shtohet paragrafi, me përmbajtje si më poshtë:

“Në raste të veçanta autoritetet doganore mund të mos kërkojnë paraqitjen e këtyre provave.”; 

b) Pika 3 shfuqizohet.”

Në pikat 2 dhe 3 të nenit 25 të Kodit Doganor Shqiptar, ka një gabim në lidhje me pikën 3 të nenit 25, sepse pika 3 e këtij neni duhet të jetë një paragraf i pikës 2, jo një pikë 3 specifike. Pikat 2 dhe 3, të nenit 25, të Kodit Doganor Shqiptar korrespondojnë vetëm me pikën 2, të nenit 19, të Rregullores (BE) nr. 952/2013 që përcakton Kodin Doganor të Bashkimit. Pra, është bërë korrigjimi përkatës.
Neni 12, i projektligjit parashikon që “Në nenin 26, bëhen ndryshimet si më poshtë:

a) Në shkronjën “a”, togfjalëshi “në pikën 2, të nenit 25” zëvendësohet me togfjalëshin “paragrafin e dytë të pikës 2, të nenit 24”;

b) Shkronja “b”, ndryshohet me përmbajtje si më poshtë:

“b) rastet kur nga autoritetet doganore nuk kërkohet paraqitja e provave, referuar në paragrafin e dytë të pikës 2, të nenit 25.”.

Në nenin 26, të Kodi Doganor Shqiptar janë bërë korrigjimet përkatëse.
Neni 13, i projektligjit parashikon që Emërtesa e Seksionit 3, të Kreut III, zëvendësohet me emërtesën “Vendimet që lidhen me zbatimin e legjislacionit doganor”.
Titulli aktual i Seksionit 3, Kapitulli III, të Kodit Doganor Shqiptar është “Vendime të favorshme në lidhje me zbatimin e legjislacionit doganor”. Këtu, hiqet fjala “favorizuese” sepse REG (BE) nr. 952/2013 nuk e ka. Është bërë korrigjimi përkatës.

Neni 14, i projektligjit parashikon që : Në nenin 27, bëhen ndryshimet si më poshtë:

a) Në titullin e nenit 27, hiqen fjalët “e favorshme”;

b) Në pikën 1, hiqet togfjalëshi “në favor të tij”;

c) Në pikën 6, bëhen ndryshimet si më poshtë:

i) Paragrafi i parë, ndryshohet me përmbajtje si më poshtë:

“6. Autoritetet doganore para se të marrin një vendim i cili do të ndikojë negativisht për aplikuesin, i komunikojnë atij arsyet, mbi të cilat ato do të mbështetin vendimin e tyre, duke i dhënë edhe mundësinë për të shprehur pikëpamjet e tij brenda një afati të caktuar, që nga data kur ai e merr ose konsiderohet t’a ketë marrë komunikimin. Pas mbarimit të këtij afati kohor, aplikuesi njoftohet për vendimin në mënyrën e duhur.”;

ii) Në shkronjën “c”, togfjalëshi “dhe bimëve” zëvendësohet me shprehjen “ose bimëve, për mjedisin ose për konsumatorët”;
ç) Pika 7, ndryshohet me përmbajtje si më poshtë:

“7. Në vendimin i cili do të ndikojë negativisht për aplikuesin, përcaktohen arsyet mbi të cilat është bazuar vendimmarrja, duke përcaktuar edhe të drejtën për ankim sipas nenit 45.”.

Këto korrigjime (heqja e fjalëve në titullin e nenit 27, të Kodit Doganor Shqiptar, si dhe në pikën 1, të nenit 27 të Kodit Doganor Shqiptar vijnë si rezultat i krahasimit të mëtejshëm, harmonizimit dhe përputhshmërisë së plotë me nenin 22 të Rregullores (BE) nr. 952/2013 që përcakton Kodin Doganor të Bashkimit.

Paragrafi i parë, i pikës 6 dhe shkronja “c” e nenit 27, të Kodit Doganor Shqiptar janë riformuluar në mënyrë që të jenë plotësisht të përputhura me ato të Rregullores (BE) nr. 952/2013. Korrigjohet afati për aplikuesin për të shprehur pikëpamjet e tij për një vendim që është data kur ai e merr ose konsiderohet t’a ketë marrë komunikimin dhe jo data kur atij i është bërë komunikimi nga autoriteti doganor.

Pika 7, e nenit 27, të Kodit Doganor Shqiptar riformulohet me qëllim që të jetë plotësisht në përputhje me pikën 7, të nenit 22, të Rregullores (BE) nr. 952/2013 që përcakton Kodin Doganor të Bashkimit.
Neni 15, i projektligjit parashikon që : “Në nenin 28 në titull dhe në përmbajtje, hiqen fjalët “të favorshme”, “të favorshëm”, “i favorshëm”.

Në nenin 28, të Kodit Doganor Shqiptar bëhen korigjime me qëllim harmonizimin e plotë me nenin 23 të Rregullores (BE) nr. 952/2013.

Neni 16, i projektligjit parashikon që, “Në nenin 30 në titull dhe në përmbajtje, hiqen fjalët “e favorshme” ose “të favorshme.”
Është bërë korrigjim duke hequr fjalët “favorizues” në të gjithë nenin, në titull dhe në përmbajtjen e nenit 30, të Kodit Doganor Shqiptar me qëllim përputhshmërinë e plotë me nenin 26, të Rregullores (BE) nr. 952/2013 që përcakton Kodin Doganor të Bashkimit.
Neni 17, i projektligjit parashikon që : Pas shkronjës “b”, të pikës 1, të nenit 31, shtohet shkronja “c”, me përmbajtje si më poshtë:

“c) nëse informacioni do të kishte qenë i saktë dhe i plotë, vendimi do të ishte i ndryshëm.”

Me këtë ndryshim përputhet plotësisht neni 27 i Rregullores (BE) nr. 952/2013. Shkronja (c) e pikës 1, të nenit 27, të Rregullores (BE) nr. 952/2013 aktualisht mungon në pikën 1, të nenit 31, të Kodit Doganor Shqiptar.
Neni 18, i projektligjit parashikon që “Pika 1, e nenit 32, ndryshohet me përmbajtje si më poshtë: 

“1. Një vendim në favor të aplikuesit, në raste të ndryshme nga ato të përmendura në nenin 31, revokohet ose ndryshohet:

a) kur një apo më shumë nga kushtet, në bazë të të cilave është marrë vendimi, nuk ishin përmbushur ose nuk përmbushen më; ose 

b) me aplikim nga personi, ndaj të cilit është dhënë vendimi.”

Ky riformulim e bën pikën 1, të nenit 32, të Kodit Doganor Shqiptar më të saktë dhe më të qartë. Me këtë ndryshim, është synuar përputhshmëri e plotë me nenin 28, të Rregullores (BE) nr. 952/2013 që përcakton Kodin Doganor të Bashkimit.
Neni 19, i projektligjit parashikon që, “Neni 33, ndryshohet me përmbajtje si më poshtë: 

“Neni 33

Vendimet e marra pa një aplikim paraprak

“Me përjashtim të rasteve kur autoritetet doganore veprojnë si autoritet gjyqësor, pikat 4, 5, 6 dhe 7, të nenit 27, pika 3, e nenit 28, dhe nenet 30, 31 dhe 32, zbatohen gjithashtu për vendimet e marra nga autoritetet doganore pa aplikim paraprak nga personi i interesuar.” 
Neni 33, i Kodit Doganor Shqiptar riformulohet në mënyrë që të jetë plotësisht në përputhje me nenin 29 të Rregullores (BE) nr. 952/2013 që përcakton Kodin Doganor të Bashkimit.
Neni 20, i projektligjit parashikon që, “Në nenin 34, togfjalëshi “magazinim doganor” zëvendësohet me togfjalëshin “magazinim të përkohshëm”.
Është korrigjim fjalësh.

Neni 21, i projektligjit parashikon që, “ Në nenin 37, bëhen ndryshimet si më poshtë:

a) Në shkronjën “b”, të pikës 1, togfjalëshi “pikën 3, të nenit 57” zëvendësohet me togfjalëshin “pikën 4, të nenit 57”;

b) Në shkronjën “b”, pikës 2, shprehja “nga data e njoftimit të autoriteteve doganore nga sekretariati i OBT-së në Shqipëri” zëvendësohet me shprehjen “nga data e publikimit të ndryshimeve në Fletoren Zyrtare”;

c) Në fund të shkronjës “a”, të pikës 7, bëhen shtesa me përmbajte si më poshtë: 

“që rezultojnë nga ndonjë sa vijon:

i) shënimet shpjeguese të përmendura në nënndarjen “ii” të shkronjës “a” të pikës 1, të nenit 10, të ligjit Nr.9461, datë 21.12.2005 “Për nomenklaturën e mallrave dhe tarifën doganore”, të ndryshuar, me efekt nga data e publikimit të tyre në Fletore Zyrtare;

ii) vendimet e klasifikimit, opinionet e klasifikimit ose ndryshimet e shënimeve shpjeguese të Nomenklaturës së Sistemit të Harmonizuar të Përshkrimit dhe Kodifikimit të Mallrave, të miratuar nga Organizata e krijuar nga Konventa për themelimin e Këshillit të Bashkëpunimit Doganor, e bërë në Bruksel më 15 dhjetor 1950, me efekt nga data e publikimit në Fletoren Zyrtare të Republikës së Shqipërisë”; 

iii)kur nuk janë më në përputhje me vendimet e Gjykatës së Drejtësisë të Bashkimit Evropian, me efekt nga data e publikimit në Fletoren Zyrtare të Republikës së Shqipërisë; ose;

ç) Shkronja “a”, e pikës 8, ndryshohet me përmbajte si më poshtë: 

“a) kur nuk janë më në përputhje me vendimet e Gjykatës së Drejtësisë të Bashkimit Evropian, me efekt nga data e publikimit në Fletoren Zyrtare të Republikës së Shqipërisë; ose”

d) Pika 9 ndryshohet me përmbajte si më poshtë: 

 “9. Kur një “vendim IDT ose IDO” humb vlefshmërinë në përputhje me shkronjën “b” të pikës 1 ose me pikën 2 të këtij neni, ose revokohet në përputhje me pikat 5, 7 ose 8 të këtij neni, “vendimi IDT ose IDO” mund të vazhdojë të përdoret në zbatim të kontratave detyruese, të bazuara në atë vendim dhe që janë nënshkruar përpara humbjes së vlefshmërisë apo revokimit të vendimit. Përdorimi i zgjatur i një “vendimi IDO” nuk zbatohet kur vendimi është marrë për mallra që do të eksportohen.”.

Zgjatja e përdorimit e përmendur në paragrafin e parë nuk duhet të kalojë gjashtë muaj nga data në të cilën vendimi IDT ose IDO pushon së qeni i vlefshëm ose revokohet. Megjithatë, një masë e përmendur në pikën 4, të nenit 57, ose në shkronjën “ç”, të nenit 64, mund të mos e lejojë përdorimin e zgjatur ose të përcaktojë një periudhë kohore më të shkurtër. Në rastin e produkteve për të cilat paraqitet një certifikatë importi ose eksporti kur kryhen formalitetet doganore, periudha prej gjashtë muajsh zëvendësohet me periudhën e vlefshmërisë së certifikatës.

Për të përfituar nga përdorimi i zgjatur i një vendimi IDT ose IDO, mbajtësi i vendimit duhet të paraqesë aplikim pranë autoritetit doganor që mori vendimin brenda 30 ditëve nga data në të cilën vendimi e humbet vlefshmërinë ose revokohet, duke treguar sasitë për të cilat kërkohet periudha e përdorimit të zgjatur.

Autoriteti doganor merr vendim mbi përdorimin e zgjatur dhe njofton mbajtësin, pa vonesë, dhe jo më vonë se 30 ditë nga data në të cilën merr të gjithë informacionin e nevojshëm në mënyrë që të jetë në gjendje të marrë atë vendim.”.

Referenca e përmendur në shkronjën (b) të pikës 1, të nenit 37, të Kodit Doganor Shqiptar, e cila “neni 57(3)” korrigjohet me “pika 4 e nenit 57”. Pika 4, e nenit 57 të Kodit Doganor Shqiptar, që në fakt mungon në këtë Kod, shtohet përmes këtij projektligji.

Lidhur me shkronjën (b) të pikës 2, të nenit 37 të Kodit Doganor Shqiptar, fjalët “me efekt nga data kur autoritetet doganore janë njoftuar nga sekretariati i OBT-së në Shqipëri.” ndryshohen: “nga data e publikimit në Fletoren Zyrtare”.

Nënndarja i) e shkronjës a), të pikës 7, të nenit 34, të Rregullores (BE) nr. 952/2013 është i përshtatur për Republikën e Shqipërisë.

Nënndarja ii) e shkronjës a), të pikës 7, të nenit 34, të Rregullores (BE) nr. 952/2013 është i përshtatur për Republikën e Shqipërisë.
Nënndarja iii) e shkronjës a), të pikës 7, të nenit 34 të Rregullores (BE) nr. 952/2013 është i përshtatur për Republikën e Shqipërisë.
Pikat 10 dhe 11, neni 34 i Rregullores (BE) nr. 952/2013 janë vetëm për anëtarët e BE-së.

Shkronja “a”, e pikës 8, të nenit 37, të Kodit Doganor Shqiptar riformulohet në mënyrë që të jetë plotësisht në përputhje me shkronjën ‘a’, të paragrafit 8, të nenit 34, të Rregullores (BE) nr. 952/2013.

Pika 9, neni 37 të Kodit Doganor Shqiptar është riformuluar në mënyrë që të jetë plotësisht në përputhje me pikën 9, të nenit 34, të Rregullores (BE) nr. 952/2013.

Pikat 10 dhe 11, të nenit 34 të Rregullores (BE) nr. 952/2013 janë të zbatueshme vetëm për vendet anëtare të BE-së.

Neni 22, i projektligjit parashikon që, “Pas pikës 5, të nenit 40, shtohet pika 6, si më poshtë:

“6. Autoritetet doganore në përputhje me nenet 41 dhe 42 njohin statusin e operatorit  ekonomik të autorizuar dhe japin përfitime që rrjedhin nga ky status personave të vendosur në vende ose territore jashtë territorit doganor të Republikës së Shqipërisë, të cilët përmbushin kushtet dhe zbatojnë detyrimet e përcaktuara nga legjislacioni përkatës i atyre vendeve ose territoreve, për aq sa këto kushte dhe detyrime njihen nga Republika e Shqipërisë si ekuivalente me ato të vendosura ndaj operatorëve ekonomikë të autorizuar të vendosur në territorin doganor të Republikës së Shqipërisë. Njohja e statusit të operatorit ekonomik të autorizuar dhe dhënia e përfitimeve që rrjedhin nga ky status, përveç kur vendoset ndryshe nga Republika e Shqipërisë, bazohet në parimin e reciprocitetit dhe mbështetet nga një marrëveshje ndërkombëtare ose legjislacioni shqiptar në fushën e politikës së përbashkët tregtare.”.

Pika 4 e nenit 38, të Rregullores (BE) nr. 952/2013 është i zbatueshëm vetëm për BE-në.

Pika 7 e Neni nenit 38, të Rregullores (BE) nr. 952/2013 përafrohet plotësisht përmes pikës 6, që shtohet në nenin 40, të Kodit Doganor Shqiptar.
Neni 23, i projektligjit parashikon që, “Në nenin 41, bëhen ndryshimet si më poshtë:

a) Në shkronjën “a”, shprehja “legjislacionit doganor dhe tatimor” zëvendësohet me shprehjen “legjislacionit doganor, të akcizës dhe atij tatimor”;

b) Në shkronjën “b”, togfjalëshi “proceduar penalisht” zëvendësohet me fjalën “dënuar”. 
Shkronja ‘a’ e nenit 39 të Rregullores (BE) nr. 952/2013 që përcakton Kodin Doganor të Bashkimit përafrohet plotësisht përmes ndryshimeve që u bëhen shkronjave ‘a’ dhe ‘b’ të nenit 41 të Kodit Doganor Shqiptar.

Ato saktësojnë përcaktimet ligjore sipas kuptimit të kësaj dispozite të BE-së:

-
shkronja ‘a’ e nenit 41 të Kodit Doganor Shqiptar duhet të përfshijë edhe akcizën si taksë. 

-
shkronja ‘b’ e nenit 41 të Kodit Doganor Shqiptar sqaron se kemi të bëjmë me rekord/dënim penal dhe jo me procedim penal, siç është percaktimi aktual në Kodin Doganor Shqiptar .

Neni 24, i projektligjit parashikon që, “Neni 43 ndryshohet me përmbajtje si më poshtë:

“Neni 43

Zbatimi i sanksioneve
1. Autoritetet doganore në Republikën e Shqipërisë vendosin sanksione për mosrespektimin e legjislacionit doganor. Sanksione të tilla duhet të jenë efektive, proporcionale dhe dekurajuese. 

2. Kur zbatohen sanksione administrative, ato mund të marrin, ndër të tjera, një ose të dyja format e mëposhtme:

a) një pagesë monetare të vendosur nga autoritetet doganore, e cila, kur është e përshtatshme, mund të zëvendësojë një procedim penal sipas përcaktimeve në titullin IX të këtij Kodi; 
b) revokimin, pezullimin ose ndryshimin e çdo autorizimi të mbajtur nga personi i interesuar.”.

Neni 43, i Kodit Doganor Shqiptar është riformuluar në mënyrë që të jetë plotësisht në përputhje me nenin përkatës 42 të Rregullores (BE) nr. 952/2013 që përcakton Kodin Doganor të Bashkimit.

Paragrafi 3, i nenit 42, të Rregullores (BE) nr. 952/2013 është i zbatueshëm vetëm për vendet e BE-së.

Neni 25, i projektligjit parashikon që, “Neni 45 ndryshohet me përmbajtje si më poshtë:
“Neni 45

E drejta e ankimit
1. Çdo person ka të drejtë të ankohet ndaj çdo vendimi të marrë nga autoritetet doganore në lidhje me zbatimin e legjislacionit doganor që e prek atë drejtpërdrejt dhe individualisht.

Çdo person që ka aplikuar pranë autoriteteve doganore për një vendim dhe nuk ka marrë një vendim për atë aplikim brenda afateve kohore të përmendura në pikën 3, të nenit 27, ka gjithashtu të drejtë të ushtrojë të drejtën e ankimit.

2. E drejta e ankimit mund të ushtrohet në të paktën dy hapa:

a) duke paraqitur ankim përpara autoriteteve doganore ose një autoriteti gjyqësor ose një strukture specifike, të krijuar për këtë qëllim; 

b) më pas, para një organi më të lartë të pavarur, i cili mund të jetë një autoritet gjyqësor ose një organ i specializuar ekuivalent, sipas dispozitave në fuqi.

3. Personi i interesuar mund të ankohet, sipas paragrafit të parë të pikës 1, pranë Drejtorisë së Përgjithshme të Doganave, në rastet kur kjo e fundit është organ më i lartë administrativ, brenda 15 ditëve nga data e njoftimit. Drejtoria e Përgjithshme e Doganave vendos brenda 30 ditëve për pranimin ose jo të ankimit. 

4. Personi i interesuar mund të ankohet, sipas paragrafit të dytë të pikës 1, pranë Drejtorisë së Përgjithshme të Doganave, në rastet kur kjo e fundit është organ më i lartë administrativ, brenda 15 ditëve nga data e njoftimit. Drejtoria e Përgjithshme e Doganave vendos brenda 30 ditëve për pranimin ose jo të ankimit.”. 

5. Personi i interesuar, në rastet kur vendimi është dhënë nga Drejtoria e Përgjithshme e Doganave, mund të ankohet, sipas pikës 1, pranë autoriteteve gjyqësore, brenda 45 ditëve, nga data e njoftimit të vendimit, ose brenda 45 ditëve nga mbarimi i afatit të shqyrtimit të aplikimit.”. 

6. Në rast se vendimi shoqërohet me një borxh dhe/ose sanksion, të përcaktuara në titullin IX të këtij Kodi, procedura e ankimit kryhet në përputhje me nenet 281 dhe 282.

7. Autoritetet doganore sigurojnë që procedura e ankimit të mundësojë konfirmimin ose korrigjimin e shpejtë të vendimeve të marra nga autoritetet doganore.”.

Neni 45, i Kodit Doganor Shqiptar është riformuluar në mënyrë që të jetë plotësisht në përputhje me nenin përkatës 44, të Rregullores (BE) nr. 952/2013 që përcakton Kodin Doganor të Bashkimit, por duke marrë parasysh edhe legjislacionin shqiptar nacional.

Neni 26, i projektligjit parashikon që, “Pas paragrafit të parë të pikës 1, të nenit 51, shtohet paragrafi me përmbajtje si më poshtë:

“Për arsye urgjente që lidhen me masa të tilla, të justifikuara siç duhet nga nevoja për të përditësuar me shpejtësi kornizën e përbashkët të menaxhimit të riskut dhe për të përshtatur shkëmbimin e informacionit dhe analizës së riskut, kriteret dhe standardet e përbashkëta të riskut, masat e kontrollit dhe fushat prioritare të kontrollit me dinamikën e riskut, Drejtori i Përgjithshëm i Doganave nxjerr urdha/ udhëzime që zbatohen menjëherë.”

Në nenin 51, të Kodit Doganor Shqiptar, pas paragrafit të parë të pikës 1, shtohet një paragraf tjetër me qëllim që të përputhet plotësisht pika 1, e nenit 50, të Rregullores (BE) nr. 952/2013 që përcakton Kodin Doganor të Bashkimit.

Fjalët/paragrafët që nuk janë përafruar janë dispozita vetëm për vendet e BE-së.
Neni 27, i projektligjit parashikon që: “Në pikën 1, të nenit 53, shprehja “për procedura të tjera që rrjedhin nga zbatimi i legjislacionit doganor” zëvendësohet me shprehjen “për ndonjë aplikim tjetër të legjislacionit doganor”.
Ky ndryshim bëhet në mënyrë që të përputhet plotësisht pika 1, e nenit 52, të Rregullores (BE) nr. 952/2013 që përcakton Kodin Doganor të Bashkimit
Neni 28, i projektligjit parashikon që, “Neni 54 ndryshon me përmbajtje si më poshtë:

 “Neni 54

Kursi i këmbimit valutor

1. Autoritetet doganore publikojnë dhe/ose vёnё në dispozicion në internet kursin e këmbimit valutor të zbatueshëm, kur konvertimi i monedhës është i domosdoshëm për një nga arsyet e mëposhtme: 

a) për shkak se elementet e përdorura për të përcaktuar vlerën doganore të mallrave janë shprehur në një monedhë tjetër, të ndryshme nga ajo e Republikës së Shqipërisë; 

b) për shkak se vlera e monedhës kombëtare kërkohet në euro, me qëllim përcaktimin e klasifikimit tarifor të mallrave dhe shumës së detyrimit të importit e të eksportit, përfshirë pragjet e vlerës në Tarifën Doganore të Republikës së Shqipërisë. 

2.Norma e kursit të këmbimit që duhet të përdoret në përputhje me pikën 1 të këtij neni

është kursi i këmbimit i publikuar nga Banka e Shqipërisë të mërkurën e parafundit të çdo muaji. Nëse në atë ditë nuk është publikuar asnjë kurs këmbimi, do të zbatohet kursi më i fundit i publikuar.

3.Kursi i këmbimit do të zbatohet për një muaj, duke filluar nga dita e parë e muajit pasardhës.

4.Kur këmbimi valutor është i nevojshëm për arsye të tjera nga ato të përmendura në pikën 1, kursi i këmbimit, që do të aplikohet brenda kuadrit të legjislacionit doganor, caktohet të paktën një herë në vit. Norma e kursit të këmbimit që duhet të përdoret është kursi i këmbimit i publikuar nga Banka e Shqipërisë  në ditën e parë të punës të tetorit, me efekt nga 1 janari i vitit pasues.

5. Kur kursi ditor i këmbimit, i shpallur nga Banka e Shqipërisë, është 5 për qind më i madh ose më i vogël se ai i vendosur në përputhje me pikën 4, ky i fundit zëvendësohet nga kursi ditor dhe hyn në fuqi në ditën e dytë pas shpalljes dhe përdoret si kurs këmbimi në zbatim të këtij neni për të gjithë periudhën e mbetur”.
Aktualisht, pikat 1 dhe 6 të nenit 54, të Kodit Doganor janë në përputhje me nenin 53 të Rregullores nr. 952/2013-së. Citojmë:
Konvertimi i monedhës

1. Autoritetet kompetente publikojnë dhe/ose bëjnë të disponueshëm në internet kursin e këmbimit të zbatueshëm kur konvertimi i monedhës është i nevojshëm për njërën nga arsyet e mëposhtme:

(a) sepse faktorët e përdorur për të përcaktuar vlerën doganore të mallrave shprehen në një monedhë të ndryshme nga ajo e Shtetit Anëtar ku përcaktohet vlera doganore;

(b) sepse vlera e euros kërkohet në monedhat kombëtare për qëllimet e përcaktimit të klasifikimit tarifor të mallrave dhe shumës së detyrimeve të importit dhe eksportit, duke përfshirë pragjet e vlerës në Tarifën e Përbashkët Doganore.

2. Kur konvertimi i monedhës është i nevojshëm për arsye të tjera nga ato të përmendura në paragrafin 1, vlera e euros në monedhat kombëtare që do të zbatohet brenda kuadrit të legjislacionit doganor do të përcaktohet të paktën një herë në vit.

Pikat 2, 3 dhe 4 të nenit 54 të Kodit Doganor janë pjesërisht në përputhje me pikat 1, 2 dhe 3 të nenit 146 të Rregullores së BE-së nr.2447/2015. Në këto pika përcaktojnë periudhën e publikimit kur merret kursi i këmbimit dhe ditën kur zbatohet. Procedura është e njëjtë, por dita e publikimit dhe zbatimit ndryshon. Shqipëria merr kursin e publikuar në ditën e fundit të muajit dhe e zbaton atë më datë 6 të muajit pasardhës, ndërsa BE merr kursin e publikuar të mërkurën e parafundit të muajit dhe e zbaton atë në datën  1 të muajit pasardhës.

Sipas nenit 146 të Rreullores nr. 2447/2015, përcaktohet siç citojmë:: “Neni 146 

Konvertimi i valutave për qëllime të vlerësimit doganor

(Neni 53(1)(a) i Kodit)

1. Në përputhje me Nenin 53(1)(a) të Kodit, për qëllime të vlerësimit doganor do të përdoren kurset e mëposhtme të këmbimit:

(a) kursi i këmbimit i publikuar nga Banka Qendrore Evropiane, për Shtetet Anëtare monedha e të cilave është euro;

(b) kursi i këmbimit i publikuar nga autoriteti kombëtar kompetent ose, kur autoriteti kombëtar ka caktuar një bankë private për qëllimet e publikimit të kursit të këmbimit, kursi i publikuar nga ajo bankë private, për Shtetet Anëtare monedha e të cilave nuk është euro.

2. Kursi i këmbimit që do të përdoret në përputhje me paragrafin 1 do të jetë kursi i këmbimit i publikuar të mërkurën e dytë të parafundit të çdo muaji.

Kur nuk është publikuar asnjë kurs këmbimi në atë ditë, do të zbatohet kursi i publikuar më së fundmi. 

3. Kursi i këmbimit do të zbatohet për një muaj, duke filluar nga dita e parë e muajit pasardhës.

4. Kur një kurs këmbimi nuk është publikuar siç përmendet në paragrafët 1 dhe 2, kursi që do të përdoret për zbatimin e Nenit 53(1)(a) të Kodit do të përcaktohet nga Shteti Anëtar përkatës.

Ky kurs duhet të pasqyrojë vlerën e monedhës së Shtetit Anëtar përkatës sa më afër të jetë e mundur.”
Pika 5, e nenit 54, e Kodit Doganor, sipas të cilës përcaktohen rastet e ndryshimit prej 5% të kursit të këmbimit është pjesërisht e ngjashme me pikën 3, të nenit 4, të direktivës nr.7 9/2006 të BE-së, por:

Direktiva 79/2006 e BE-së është një acquis e zbatueshme për mallrat me natyrë jo-tregtare që përjashtohen nga detyrimet e importit, ndërsa pika 5 e nenit 54 të Kodit Doganor Shqiptar është e zbatueshme për të gjitha mallrat. 

Neni 29, i projektligjit parashikon që, “Pas pikës 3, të nenit 57, shtohet pika 4, me përmbajtje si më poshtë:

“4. Këshilli i Ministrave mund të miratojë masa për të përcaktuar klasifikimin tarifor të mallrave në përputhje me pikat 1 dhe 2.”.
Me këtë ndryshim është synuar përputhshmëri e plotë.

Pika 4, e nenit 57, të Rregullores (BE) nr. 952/2013 që përcakton Kodin Doganor të Bashkimit ka të bëjë me vendimet e klasifikimit tarifor të marra nga Komisioni për raste specifike dhe të publikuara në nivelin e Rregullores së BE-së https://eur-lex.europa.eu/legal-content/EN/TXT/PDF/?uri=CELEX:32021R0910
Neni 30, i projektligjit parashikon që, Shkronja “c”, e nenit 58, ndryshohet, me përmbajtje si më poshtë:

“c) masat e përmendura në pikën 4, të nenit 57.  

Për arsye urgjente që lidhen me masa të tilla, të justifikuara siç duhet nga nevoja për të siguruar me shpejtësi zbatimin e saktë dhe uniform të Nomenklaturës së Kombinuar, Këshilli i Ministrave miraton menjëherë aktet përkatëse.”.
Ekziston një përputhje e plotë e pikës 2, neni 58, të Rregullores (BE) nr. 952/2013-së.
Fjalët/paragrafët që nuk janë përafruar, janë dispozita vetëm  për vendet e BE-së.
Neni 31, i projektligjit parashikon që, “Pas pikës 3, të nenit 63, shtohet pika 4, me përmbajtje si më poshtë:

“4. Me iniciativën e vet ose me kërkesë të një vendi ose territori përfitues, Republika e Shqipërisë mund t'i japë atij vendi ose territori një përjashtim të përkohshëm nga rregullat mbi origjinën preferenciale të përmendura në pikën 3.

Përjashtimi i përkohshëm duhet të justifikohet nga një nga arsyet e mëposhtme:

a) faktorët e brendshëm ose të jashtëm e privojnë përkohësisht vendin ose territorin përfitues nga aftësia për t'u pajtuar me rregullat mbi origjinën preferenciale;

b) vendi ose territori përfitues kërkon kohë për t'u përgatitur për t'u pajtuar me këto rregulla.

Një kërkesë për përjashtim duhet t'i bëhet me shkrim Shqipërisë nga vendi ose territori përfitues në fjalë. Kërkesa duhet të përcaktojë arsyet, siç tregohet në paragrafin e dytë, pse kërkohet përjashtimi dhe duhet të përmbajë dokumentet mbështetëse përkatëse.

Përjashtimi i përkohshëm duhet të kufizohet në kohëzgjatjen e efekteve të faktorëve të brendshëm ose të jashtëm që e shkaktojnë atë ose në kohëzgjatjen e nevojshme që vendi ose territori përfitues të arrijë pajtueshmërinë me rregullat.

Kur jepet një përjashtim i tillë, vendi ose territori përfitues në fjalë duhet të përmbushë çdo kërkesë të përcaktuar në lidhje me informacionin që duhet t'i ofrohet Republikës së Shqipërisë në lidhje me përdorimin e përjashtimit dhe menaxhimin e sasive për të cilat është dhënë përjashtimi.”.
Pikat 4 dhe 5 të nenit 64 të Rregullores (BE) nr. 952/2013-së janë vetëm për BE-në.

Nëpërmjet këtij ndryshimi ligjor të propozuar, përafrohet plotësisht pika 6, e nenit 64, të Rregullores (BE) nr. 952/2013-së.
Neni 32, i projektligjit parashikon që, “Neni 64 ndryshohet me përmbajtje si më poshtë:
“1. Me vendim të Këshillit të Ministrave:

a) përcaktohen rregullat procedurale për përcaktimin e origjinës preferenciale të mallrave në Republikën e Shqipërisë, në përputhje me pikën 1, të nenit 63;

b) përcaktohen rregullat mbi origjinën preferenciale të përmendura në pikën 3, të nenit 63; 

c) miratohen masat që i jep një vendi ose territori përfitues përjashtimin e përkohshëm të përmendur në pikën 4, të nenit 63; 

ç) mund të miratohen masa për të përcaktuar origjinën e mallrave specifike në përputhje me rregullat e origjinës që zbatohen për ato mallra si dhe rregullat për zbatimin këtyre masave; 

d) miratohen menjëherë, për arsye urgjente, akte zbatuese që lidhen me masa të tilla, të përmendura në shkronjën “ç”, të justifikuara siç duhet nga nevoja për të siguruar me shpejtësi zbatimin e saktë dhe uniform të rregullave të origjinës.”
Nenet, 65, 66, 67 dhe 68 të Rregullores (BE) nr. 952/2013 përafrohen plotësisht, duke i përshtatur për Republikën e Shqipërisë.
Neni 33, i projektligjit parashikon që, “Në nenin 84, bëhen ndryshimet si më poshtë:

a)
Pika 2 ndryshohet me përmbajtje si më poshtë:

“2. Kur autoritetet doganore kërkojnë garanci për një borxh doganor të mundshëm ose ekzistues, kjo garanci mbulon shumën e detyrimit të importit ose eksportit dhe detyrimet e tjera që kanë të bëjnë me importin, eksportin ose transitin kombëtar ose të përbashkët.”;

b)
Pas shkronjës “b”, të pikës 8, shtohet shkronja “c” me përmbajtje si më poshtë:

“c) për mallrat e vendosura nën procedurën e transitit kombëtar ose të përbashkët duke përdorur thjeshtimin e përcaktuar në shkronjën “d”, të pikës 4, të nenit 207 dhe të transportuara nga deti ose ajri midis porteve kombëtare ose midis aeroporteve kombëtare.”;

c) Pika 9 ndryshohet me përmbajtje si më poshtë:

“9. Autoritetet doganore mund të heqin dorë nga kërkesa për depozitimin e një garancie kur shuma e detyrimeve të importit ose eksportit për mallra, të cilat janë të një natyre tregtare, me kusht që vlera e tyre të mos kalojë vlerën ekuivalente në lekë të shumës 1000 (një mijë) euro vlerë ose 1000 kg në peshë neto, ose janë të një natyre jotregtare.”.
Pika 2, e nenit 89, Rregullores (BE) nr. 952/2013 përafrohet plotësisht me pikën 2, të nenit 84, të Kodit Doganor Shqiptar.

Arsyeja për ndryshimin e propozuar të pikës 8 të nenit 84, të Kodit Doganor Shqiptar  është për të përafruar plotësisht pikën 8 të nenit 89, të Rregullores (BE) nr. 952/2013, për të lejuar heqjen dorë nga garancia në rastin e zbatimit të thjeshtimit të përmendur në shkronjën d), të pikës 4, të nenit 207 pas aderimit të Republikës së Shqipërisë në Konventën e Tranzitit të Përbashkët.

Ndërsa, pika 2, e nenit 84, të Kodit Doganor Shqiptar përveç importit, eksportit dhe tranzitit kombëtar, ka shtuar procedurën e tranzitit të përbashkët.

Shkronja a), e pikës 8, të nenit 89, të Rregullores (BE) nr. 952/2013 është vetëm për BE-në.

Shkronja d) e pikës 8, të nenit  89, të Rregullores (BE) nr. 952/2013 përafrohet plotësisht përmes shkronjës “c” që shtohet pas shkronjës “b”, të pikës 8, të nenit 84 të Kodit Doganor Shqiptar.
Pika 9, e nenit 84, të Kodit Doganor Shqiptar, siç është hartuar, nuk është identike me pikën 9 të nenit 89 të Rregullores (BE) nr. 952/2013, pasi kjo e fundit i referohet Rregullores nr. 471/2009, e cila nuk është në përputhje me ligjin shqiptar për statistikat, megjithatë kriteret e kësaj rregulloreje janë transpozuar në këtë pikë.

  Neni 34, i projektligjit parashikon që, “Pika 2, e nenit 87, ndryshohet me përmbajtje si më poshtë:

“2. Një garanci në formën e një depozite në të holla (cash) ose çdo mënyrë tjetër të barasvlefshme pagese jepet në përputhje me legjislacionin në fuqi.

Kur depozitohet një garanci në formën e depozitës në të holla ose në një mënyrë tjetër të barasvlefshme pagese me depozitat në të holla nuk paguhet asnjë interes nga autoritetet doganore.”.
Neni 92 (2), i Rregullores (BE) nr. 952/2013 përputhet plotësisht me pikën 2, të riformuluar të nenit 87 të Kodit Doganor Shqiptar. 

Ky ndryshim parashikon që autoritetet doganore nuk do të paguajnë interesa, jo vetëm për garancinë në para, por edhe për garancinë në mjete pagese ekuivalente me garancinë në para.

Fjalia e parë, e paragrafit 2, të nenit 92 të Rregullores (BE) nr. 952/2013 është për shtetet anëtare të BE-së.

Neni 35, i projektligjit parashikon që, “Në nenin 88, hiqet shprehja “kriteret e përcaktuara për”.
Në nenin 88, të Kodit Doganor Shqiptar hiqen fjalët “kriteret e përcaktuara për” në mënyrë që të jetë plotësisht në përputhje me atë të BE-së.

Neni 36, i projektligjit parashikon që, “Në nenin 90, bëhen ndryshimet si më poshtë:

a) Në pikën 1, togfjalëshi  “shkronja “a”” zëvendësohet me togfjalëshin “shkronjat “a” dhe “b”” dhe  togfjalëshi “shkronjën “ç”” zëvendësohet me togfjalëshin  “shkronjën “d””;

b) Në pikën 2, togfjalëshi “shkronjat “b” dhe “c”” zëvendësohet me togfjalëshin “shkronjat “c” dhe “ç”.”.

Me anë të këtij ndryshimi, janë bërë disa korrigjime, në mënyrë që të jetë i saktë dhe në përputhje të plotë me nenin 95, të Rregullores (BE) nr. 952/2013.
Neni 37, i projektligjit parashikon që, “Në fund të nenit 91, togfjalëshi “shkronjat “b” dhe “c” të nenit 41”, zëvendësohet me togfjalëshin “shkronjat “c” dhe “ç” të nenit 41”.
Me anë të këtij ndryshimi, është bërë korrigjimi i referencës.

Neni 38, i projektligjit parashikon që, “Në nenin 94, bëhen ndryshimet si më poshtë:

a) Në shkronjën “c” fjala “detyrimit” zëvendësohet me fjalën “shumës”; 

b) Në shkronjën “d” fjala “masës” zëvendësohet me fjalën “shumës”; 

c)  Shkronja “ë”, ndryshohet me përmbajtje si më poshtë:

“ë) masat e përcaktuara në nenin 91. 

Për arsye urgjente, Këshilli i Ministrave i miraton vendime që lidhen me masa të tilla, të justifikuara siç duhet nga nevoja për të përmirësuar me shpejtësi mbrojtjen e interesave financiare të Republikës së Shqipërisë”.
Në shkronjën “d”, të nenit 94, të Kodit Doganor Shqiptar bëhet korrigjim fjale.  Korrigjimi i fjalës “detyrim” me fjalën “shumë” bëhet me qëllim përafrimin e plotë. Nënparagrafët e pikës 2, të nenit 100, të Rregullores (BE) nr. 952/2013 janë dispozita për vendet e BE-së.

Neni 39, i projektligjit parashikon që, “Fjalia e parë, e pikës 1, të nenit 96, ndryshohet ndryshohet me përmbajtje si më poshtë:

“1. Borxhi doganor i njoftohet debitorit në formën e përcaktuar në vendin ku lind borxhi doganor, ose konsiderohet se ka lindur në përputhje me nenin 82. 

Ky njoftim nuk bëhet në asnjë nga rastet e mëposhtme:”.

Ky ndryshim bëhet me qëllim që të përputhet plotësisht me paragrafët e parë dhe të dytë të pikës 1, të nenit 102, të Rregullores (BE) nr. 952/2013. Me këtë ndryshim, është synuar që mënyra dhe kompetenca për njoftimin e borxhit nga strukturat doganore të bëhet më e qartë.
Neni 40, i projektligjit parashikon që, “Në paragrafin e dytë nenin 98, togfjalëshi “shkronjat “a” deri në “ç”,” zëvendësohet me togfjalëshin “paragrafin e dytë”.
Me anë të këtij ndryshimi, është bërë korrigjimi i referencës.

Neni 41, i projektligjit parashikon që, “ Në nenin 99, bëhen ndryshimet si më poshtë:

a)  Në paragrafin e parë të pikës 1, togfjalëshi “këtë lejim” zëvendësohet me togfjalëshin “këtë pranim”;

b) Në fund të paragrafit të dytë të pikës 1, të nenit 99, shtohet fjalia “Një regjistrim i tillë në kontabilitet bëhet brenda 14 ditëve nga përfundimi i periudhës përkatëse.”.
Me anë të këtij ndryshimi është synuar përafrim i plotë i nenit 105, të Rregullores (BE) nr. 952/2013.
Neni 42, i projektligjit parashikon që, “ Në shkronjën “a” të nenit 100, pas togfjalëshit “shkronjën “ç”” shtohet togfjalëshi “të paragrafit të dytë”.
Me anë të këtij ndryshimi, është bërë saktësimi i referencës.

Neni 43, i projektligjit parashikon që, “ Pas pikës  1, të nenit 107, shtohet fjalia me përmbajte si më poshtë:

“Shuma maksimale e kamatvonesës që zbatohet nga autoritetet doganore nuk duhet të tejkalojë shumën e detyrimeve të importit ose eksportit mbi të cilat zbatohet kamatvonesa.”.
Nënparagrafi i dytë, i pikës 1, i nenit 114, i Rregullores (BE) nr. 952/2013 është i përshtatur për Republikën e Shqipërisë.

Nënparagrafi i tretë, i pikës 1, i nenit 114 i Rregullores (BE) nr. 952/2013 është i zbatueshëm vetëm për BE-në.

Me anë të këtij projektligji është shtuar një fjali, me anë të së cilës synohet vendosja e një limiti për kamatvonesën për të lehtësuar pagesën e borxhit për debitorët dhe si një nxitje për ta paguar borxhin doganor.  

Neni 44, i projektligjit parashikon që: “Në nenin 109, bëhen ndryshimet si më poshtë:

a) Pas shkronjës “ç” të pikës 3, shtohet paragrafi me përmbajtje si më poshtë:

“Pavarësisht paragrafit të parë, rasti/dosja nuk do ti kalojë Drejtorisë së Përgjithshme të Doganave në asnjë nga situatat e mëposhtme:

i) kur Drejtoria e Përgjithshme e Doganave ka miratuar tashmë një vendim për një rast/dosje që përfshin çështje të krahasueshme faktike dhe ligjore;

ii) kur Drejtoria e Përgjithshme e Doganave tashmë po shqyrton një rast/dosje që përfshin çështje të krahasueshme faktike dhe ligjore.”;

b) Në paragrafin e dytë, të pikës 7, të nenit 109, togfjalëshi “pikës 5” zëvendësohet me togfjalëshin “pikës 6”.
Shkronja c), e pikës 3, të Nenit, të Rregullores (BE) nr. 952/2013 është plotësisht e përafruar. Konkretisht, është si më poshtë :

 “c) kur rrethanat e çështjes lidhen me hetimet e kryera sipas marrëveshjeve për ndihmë dhe bashkëpunim të ndërsjellë ose marrëveshjeve të tjera që Republika e Shqipërisë ka lidhur me vende ose grupe vendesh të tjera;”

• Paragrafi i dytë i shkronjës c), të pikës 3, të Neni 116, të Rregullores (BE) nr. 952/2013 përafrohet plotësisht duke shtuar pas shkronjës “ç” të pikës 3, të nenit 109  të Kodit Doganor Shqiptar një paragraf.

•  Në paragrafin e dytë, të pikës 7, neni 109, i Kodit Doganor Shqiptar bëhet një korrigjim reference.
Neni 45, i projektligjit parashikon që,“Në paragrafin e parë, të nenit 115, hiqet togfjalëshi “të pikës 3”
Në paragrafin e parë të nenit 115, të Kodit Doganor Shqiptar, togfjalëshi “pika 3” është hequr, sepse ashtu siç e përcakton shkronja a) e pikës 1, të nenit 123, të Rregullores (BE) nr. 952/2013 duhet bërë referencë për të gjithë nenin 116 të kësaj Rregulloreje që i korrespondon neni 109, i Kodit Doganor Shqiptar. 

Nënparagrafët 2 dhe 3, të pikës 2, të nenit 123 të Rregullores (BE) nr. 952/2013 janë dispozita vetëm për vendet e BE-së.

Neni 46, i projektligjit parashikon që: “Nënndarja “i”, e shkronjës “ë”, të pikës 1, të nenit 116, ndryshohet  me përmbajtje si më poshtë:

“(i) mospërmbushja që ka shkaktuar lindjen e borxhit doganor nuk ka pasur ndonjë efekt të rëndësishëm në funksionimin korrekt të magazinimit të përkohshëm ose të procedurës doganore në fjalë dhe nuk përbënte përpjekje për mashtrim;”.
Ky ndryshim përafron plotësisht shkronjën ‘h’, të pikës 1, të nenit 124, të Rregullores (BE) nr. 952/2013, shkronjë e cila është ndryshuar përmes paragrafit të tretë të nenit 1, të Rregullores (BE) 2019/474 të Parlamentit Evropian dhe të Këshillit të datës 19 mars 2019 për ndryshimin e Rregullores (BE) nr. 952/2013 që përcakton Kodin Doganor të Bashkimit. 

Magazinimi i përkohshëm duhet t'i shtohet listës së formaliteteve doganore të mbuluara nga dispozitat e Kodit që parashikojnë shuarjen e borxhit doganor për shkak të mospërmbushjes, kur mospërmbushja nuk ka pasur efekt të rëndësishëm në funksionimin e duhur të procedurës në fjalë dhe nuk përbën tentativë mashtrimi.

Me anë të këtij propozimi synohet përputhshmëria e plotë.
Neni 47, i projektligjit parashikon që, “Neni 118 ndryshohet me përmbajtje si më poshtë:

“Me vendim të Këshillit të Ministrave përcaktohet lista e mospërmbushjeve që nuk krijojnë ndonjë efekt të rëndësishëm në funksionimin korrekt të magazinimit të përkohshëm ose të procedurës doganore përkatëse dhe për të plotësuar nënndarjen “i”, të shkronjës “ë”, të pikës 1, të nenit 116.”.
Me anë të këtij propozimi synohet përputhshmëria e plotë.
Neni 48, i projektligjit parashikon që: “Në pikën 3, të nenit 119,  fjala “hyrëse” zëvendësohet me togfjalëshin “të hyrjes së parë”.
Në pikën 3, të nenit 127, të Rregullores (BE) nr. 952/2013, janë fjalët “zyra doganore e hyrjes së parë”, ndërkohë, në nenin përkatës 119, të Kodit Doganor Shqiptar janë fjalët “zyra doganore e hyrjes”.

Neni 49, i projektligjit parashikon që: “Në pikën 2, të nenit 121, bëhen ndryshimet si më poshtë:

a) Pas togfjalëshit “e anulojnë” shtohet togfjalëshi “pa vonesë”;

b) Në shkronjën “b” togfjalëshi “brenda 200 ditëve” zëvendësohet me togfjalëshin “pasi kanë kaluar 200 ditë”.
Ky ndryshim sqaron se kur autoritetet doganore duhet të anulojnë një deklaratë përmbledhëse hyrjeje për shkak të faktit se mallrat e mbuluara nga deklarata nuk janë sjellë në territorin doganor, deklarata përmbledhëse e hyrjes duhet të anulohet pa vonesë, 200 ditë pas paraqitjes së deklaratës dhe jo brenda 200 ditëve, siç është aktualisht rasti në Kod, pasi 200 ditë është periudha brenda së cilës mallrat duhet të sillen në territorin doganor.
Neni 50, i projektligjit parashikon që, “Në pikën 1, të nenit 124,  fjala “hyrëse” zëvendësohet me togfjalëshin “të hyrjes së parë”.

Në pikën 1, të nenit 124, fjala “hyrëse” zëvendësohet me fjalën “të hyrjes së parë”.
Neni 51, i projektligjit parashikon që, “Pas pikës 4, të nenit 126, shtohet pika 5, me përmbajtje si më poshtë:

“5. Mallrat të cilat, megjithëse ende ndodhen jashtë territorit doganor të Republikës së Shqipërisë, mund të jenë objekt i kontrolleve doganore nga autoritetet doganore shqiptare në kuadër të një marrëveshjeje të lidhur me vendin ose territorin përkatës jashtë territorit doganor të Republikës së Shqipërisë, trajtohen në të njëjtën mënyrë si mallrat e sjella në territorin doganor të Republikës së Shqipërisë.”.
Pika 2, e nenit 135, të Rregullores (BE) nr. 952/2013 është për vendet e BE-së. 
Pika 4, e nenit 135 të Rregullores (BE) nr. 952/2013 përafrohet plotësisht me anë të kërij ndryshimi.

Neni 52, i projektligjit parashikon që, “ Neni 127, ndryshohet me përmbajtje si më poshtë: 

“Neni 127

Mallrat që kanë lënë përkohësisht territorin doganor të Republikës së Shqipërisë përmes detit ose ajrit 

1. Nenet 119 deri 122 dhe neni 124 nuk zbatohen në rastet kur mallrat joshqiptare futen në territorin doganor të Republikës së Shqipërisë pasi kanë lënë përkohësisht atë territor nga deti ose ajri dhe transporti të jetë kryer me rrugë direkte pa ndalesë jashtë territorit doganor të Republikës së Shqipërisë.

2. Nenet 119 deri 122 dhe neni 124 nuk zbatohen në rastet kur mallrat shqiptare statusi doganor i të cilave si mallra shqiptare duhet të provohet në përputhje me pikën 2, të nenit 142, futen në territorin doganor të Republikës së Shqipërisë pasi kanë lënë përkohësisht atë territor nga deti ose ajri dhe transporti të jetë kryer me rrugë direkte pa ndalesë jashtë territorit doganor të Republikës së Shqipërisë.

3. Nenet 119 deri 122 dhe nenet 124, 130 dhe 131 nuk zbatohen në rastet kur mallrat shqiptare që lëvizin pa ndryshuar statusin e tyre doganor në përputhje me pikën 2, të nenit 144, futen në territorin doganor të Republikës së Shqipërisë pasi kanë lënë përkohësisht atë territor nga deti ose ajri dhe transporti të jetë kryer me rrugë direkte pa ndalesë jashtë territorit doganor të Republikës së Shqipërisë.”.
Ky ndryshim përputhet plotësisht me nenin 136, të Rregullores (BE) nr. 952/2013, i cili u ndryshua nga neni 1, i Rregullores (BE) nr. 2016/2339. 

Neni 127, i Kodit Doganor Shqiptar ndryshohet për të marrë në konsideratë situatat e ndryshme të mallrave jo-shqiptare dhe atyre shqiptare. Për të siguruar mbikëqyrje efektive doganore të mallrave jo-shqiptare, dispozitat që rregullojnë detyrimin për të dërguar mallrat në vende të caktuara, për t'i paraqitur ato në doganë pas shkarkimit ose transbordimit dhe për të pritur autorizimin para shkarkimit ose transbordimit, si dhe dispozitat që rregullojnë ruajtjen e përkohshme, duhet të vazhdojnë të zbatohen për mallrat jo-shqiptare. Ky nen parashikon që, për mallrat jo-shqiptare, përjashtohen vetëm rregullat që rregullojnë detyrimin për të paraqitur deklaratën përmbledhëse të hyrjes dhe detyrimin për të njoftuar mbërritjen e një anijeje ose avioni detar.
Neni 53, i projektligjit parashikon që, “ Në nenin 130, bëhen ndryshimet si më poshtë:

a) Fjalia e dytë e pikës 2, ndryshohet me përmbajtje si më poshtë:

“Megjithatë, mallrat që hyjnë në territorin doganor të Republikës së Shqipërisë dhe që shkarkohen dhe ringarkohen në të njëjtin mjet transporti gjatë itinerarit të tyre, me qëllim mundësimin e shkarkimit ose ngarkimit të mallrave të tjera, nuk paraqiten në doganë në atë port ose aeroport.”

b) Në fund të pikës 5, shtohet fjalia si më poshtë: 

“Kur, në rrethana të tilla, depozitohet një deklaratë doganore ose një deklaratë e magazinimit të përkohshëm, deklarata duhet të përmbajë të paktën të dhënat e nevojshme për deklaratën përmbledhëse të hyrjes.”
Fjalia e dytë e pikës 2, të nenit 130, të Kodit Doganor Shqiptar korrigjohet në mënyrë që të jetë e njëjtë me atë të nenit 139, të Rregullores (BE) nr. 952/2013. Nëpërmjet këtij propozuimi është bërë korrigjim fjalësh. Me qëllim që autoritetet doganore të mund të kryejnë analiza të duhura të riskut dhe kontrolle të duhura të bazuara në risk, është e nevojshme të sigurohet që operatorët ekonomikë t'u ofrojnë atyre të dhëna dhe informacione para mbërritjes në lidhje me mallrat jo-shqiptare në formën e një deklarate përmbledhëse hyrjeje. Kur një deklaratë përmbledhëse hyrjeje nuk është paraqitur para se mallrat të futen në territorin doganor dhe nga detyrimi për ta paraqitur atë nuk është hequr dorë, operatorët ekonomikë duhet të paraqesin të dhënat dhe informacionin që normalisht përfshihet në deklaratat përmbledhëse të hyrjes në deklaratat e tyre doganore ose deklaratat e magazinimit të përkohshëm. Për këto qëllime, mundësia e paraqitjes së një deklarate doganore ose një deklarate magazinimi të përkohshëm në vend të një deklarate përmbledhëse hyrjeje duhet të jetë e disponueshme vetëm nëse autoritetet doganore ku paraqiten mallrat e lejojnë këtë.

Neni 54, i projektligjit parashikon që, “Në pikën 3, të nenit 135,  shprehja “në një moment të dytë pas” zëvendësohet me shprehjen “më së fundi në momentin e”.
Me anë të këtij ndryshimi, është bërë korrigjimi i nevojshëm me qëllim qartësim të dispozitës.
Neni 55, i projektligjit parashikon që, “Në pikën 2, të nenit 136, bëhen ndryshimet si më poshtë:

a) Pas togfjalëshit “e anulojnë” shtohet togfjalëshi “pa vonesë”;

b) Në shkronjën “b” togfjalëshi “brenda 30 ditëve” zëvendësohet me togfjalëshin “pasi  kanë kaluar 30 ditë”.
Ky ndryshim përputhet plotësisht me pikën 2, të nenit 146, Rregullores (BE) nr. 952/2013, pikë e cila u ndryshua nga paragrafi i shtatë i nenit 1, të Rregullores (BE) nr. 2019/474.

Kur nga autoritetet doganore kërkohet anullimi i një deklarate për magazinim të përkohshëm me arsyetimin se mallrat e mbuluara nga deklarata nuk janë paraqitur në doganë, ajo deklaratë do të anullohet pa vonesë pasi të kenë kaluar 30 ditë nga paraqitja e deklaratës dhe jo brenda 30 ditëve, pasi kjo është periudha brenda së cilës mallrat duhet të paraqiten në doganë.

Neni 56, i projektligjit parashikon që, “Në pikën 2, të nenit 146, togfjalëshi “pikën 2” zëvendësohet me togfjalëshin “pikën 3””.
Me anë të këtij ndryshimi, është bërë korrigjimi i referencës.
Neni 57, i projektligjit parashikon që: “Në nenin 153, pika 3, shkronja “a” fjala “e thjeshtuar” zëvendësohet me fjalën “plotësuese”. 
Me anë të këtij ndryshimi, është bërë korrigjimi përkatës.
Neni 58, i projektligjit parashikon që, “Në nenin 158, shkronja “b” e pikës 2, ndryshon si më poshtë:

“b) kanë konstatuar se të dhënat e deklaratës doganore janë të pasakta”.
Me anë të këtij ndryshimi, është bërë korrigjimi i fjalëve.

Neni 59, i projektligjit parashikon që, “Shkronja “c” e nenit 166 shfuqizohet.” 
Shkronja “c” i nenit 166 të Kodit Doganor Shqiptar është:

“c) rrethanat e veçanta në të cilat mallrat kërkohet të paraqiten në doganë, siç përcaktohet në paragrafin 3, pika 3, të nenit 165.”

Ky parashikim nuk është në nenin 184, të Rregullores (BE) nr. 952/2013.

Neni 60, i projektligjit parashikon që,“Shkronja “b” e nenit 174 shfuqizohet.”

Neni 193, i Rregullores (BE) nr. 952/2013 është plotësisht i përafruar me shkronjën “a” të nenit 174, të Kodit Doganor Shqiptar.

Neni 61, i projektligjit parashikon që, “Në pikën 2, të nenit 179, togfjalëshi “të përkohshëm” zëvendësohet me togfjalëshin “doganor”, fjala “së përkohshme” zëvendësohet me fjalën “doganore”.
Me anë të këtij ndryshimi, është bërë korrigjimi përkatës.
Neni 62, i projektligjit parashikon që,“Pika 6, e nenit 192 shfuqizohet.
Pika 6 e nenit 211, të Rregullores (BE) nr. 952/2013 nuk është e harmonizuar. Konsiderohet e zbatueshme vetëm për vendet e BE-së.

Pika 6, e nenit 192, e Kodit Doganor Shqiptar shfuqizohet sepse afati kohor i procedurës së përpunimit aktiv është parashikuar gjithashtu në nenin 173, të Rregullores 2446 (neni përkatës 547 i Vkm nr. 651/2017).

Neni 63, i projektligjit parashikon që, “Në shkronjën “b”, të nenit 196, shprehja  “shkronjës “a”, të këtij neni” zëvendësohet me togfjalëshin “nenit 195”.
Me anë të këtij ndryshimi, është bërë korrigjimi përkatës.

Neni 64, i projektligjit parashikon që,“Në nenin 198 hiqet fjala “dy”.
Korrigjim.

Neni 65, i projektligjit parashikon që, “Pika 2, e nenit 213, ndryshohet me përmbajtje si më poshtë: 

“2. Magazinat doganore mund të jenë të disponueshme për përdorim nga çdo person për magazinimin doganor të mallrave (“magazinat doganore publike”) ose për magazinimin e mallrave nga mbajtësi i një autorizimi për magazinim doganor (“magazina doganore private”). Magazina doganore private konsiderohen edhe “dyqane të çliruara nga detyrimet” (duty free shops)”.
Aktualisht pika 2, e nenit 213, të Kodit Doganor Shqiptar ka një paragraf shtesë kombëtar i cili parashikon që magazinat doganore private konsiderohen gjithashtu "dyqane pa taksa" që janë të autorizuara të hapen në aeroporte, porte dhe pika të kalimit kufitar tokësor.

Përmes këtij ndryshimi bëhet përafrim i plotë i pikës 2, të nenit 240, të Rregullores (BE) nr. 952/2013.

Neni 66, i projektligjit parashikon që, “Në pikën 1, të nenit 230, togfjalëshi “nenin 196” zëvendësohet me togfjalëshin “nenin 195”.
Me anë të këtij ndryshimi, është bërë korrigjimi përkatës.

Neni 67, i projektligjit parashikon që, “Pas nenit 233, shtohet neni 233/1, si më poshtë:

“Neni 233/1

Mallrat e riparuara ose të ndryshuara në kuadër të marrëveshjeve ndërkombëtare

1. Produkteve të përpunuara që rezultojnë nga mallrat e vendosura nën procedurën e përpunimit pasiv u jepet përjashtim i plotë nga detyrimi i importit kur nga autoriteti doganor vërtetohet që:

a) Ato mallra janë riparuar ose ndryshuar në një vend ose territor jashtë territorit doganor të Republikës së Shqipërisë me të cilin Republika e Shqipërisë ka lidhur një marrëveshje ndërkombëtare që parashikon një përjashtim të tillë; dhe

b) Janë përmbushur kushtet për përjashtim nga detyrimi i importit të përcaktuara në marrëveshjen e përmendur në shkronjën “a”.

2. Pika 1, e këtij neni nuk zbatohet për produktet e përpunuara të përftuara nga mallrat ekuivalente siç përmendet në nenin 201, dhe për produktet zëvendësuese siç përmenden në nenet 234 dhe 235.”.
Ky ndryshim përputhet plotësisht me nenin 260a të Rregullores (BE) nr. 2019/474, i cili u shtua me paragrafin e tetë, të pikës 1, të kësaj Rregulloreje.

Përjashtim i plotë nga detyrimet e importit duhet të parashikohet për mallrat që janë riparuar ose ndryshuar sipas procedurës së përpunimit të jashtëm në një vend ose territor me të cilin Republika e Shqipërisë ka lidhur një marrëveshje ndërkombëtare që parashikon një përjashtim të tillë, në mënyrë që të sigurohet që Republika e Shqipërisë të përmbushë angazhimet e saj ndërkombëtare në këtë drejtim. Meqenëse fushëveprimi i këtij përjashtimi është i kufizuar në importimin e produkteve që janë riparuar ose ndryshuar në të vërtetë në vendin ose territorin përkatës, ai nuk duhet të zgjerohet në importimin e produkteve të riparuara ose të ndryshuara të marra nga mallra ekuivalente ose të produkteve zëvendësuese sipas sistemit të shkëmbimit standard. Prandaj, përjashtimi nga detyrimet e importit nuk duhet të zbatohet për ato mallra dhe produkte.

Neni 68, i projektligjit parashikon që, “Pika 1, e nenit 235, ndryshohet me përmbajtje si më poshtë:

“1. Autoritetet doganore, sipas kushteve që ato përcaktojnë, me aplikim të personit të interesuar, autorizojnë produktet zëvendësuese që duhet të importohen përpara eksportimit të mallrave defektoze.

Në rast të një importi të tillë paraprak të një produkti zëvendësues, duhet të jepet një garanci që mbulon shumën e detyrimit të importit që do të paguheshin nëse mallrat me defekt nuk do të eksportoheshin në përputhje me pikën 2.”.

Me anë të këtij ndryshimi, propozohet përputhshmëri e plotë.
Neni 69, i projektligjit parashikon që, “Në pikën 3, të nenit 243, bëhen ndryshimet si më poshtë:

a) Shprehja “dokumentet tregtare, portuale ose sistemet elektronike të transportit” zëvendësohet me shprehjen “sistemet elektronike tregtare, portuale ose të transportit”.

b) Hiqen fjalët “të vlefshme”.
Me anë të këtij ndryshimi, propozohet përputhshmëri e plotë.
Neni 70, i projektligjit parashikon që, “ Në pikën 2, të nenit 244, bëhen ndryshimet si më poshtë:

a) Pas shprehjes “anulojnë këtë deklaratë” shtohet togfjalëshi “pa vonesë”; 

b) Shkronja “b” ndryshohet me përmbajtje si më poshtë:

“b) pasi  kanë  kaluar 150 ditë nga data e depozitimit të deklaratës.”.
Ky ndryshim përputhet plotësisht me shkronjat (a) dhe (b), të pikës 2, të nenit 272, të Rregullores (BE) nr. 952/2013, të ndryshuar nga paragrafi i nëntë, i nenit 1, të Rregullores (BE) nr. 2019/474. Kur autoritetet doganore kërkohet anullojnë një deklaratë përmbledhëse daljeje ose një njoftim rieksporti me arsyetimin se mallrat në fjalë nuk janë nxjerrë nga territori doganor, deklarata ose njoftimi do të anulohet pa vonesë pas 150 ditësh nga data e paraqitjes dhe jo brenda 150 ditëve, pasi kjo është periudha brenda së cilës mallrat duhet të nxirren nga territori doganor.
Neni 71, i projektligjit parashikon që, “Në shkronjën “b”, të nenit 245, togfjalëshi “pikën 1” zëvendësohet me togfjalëshin “paragrafin e parë të pikës 1”.
Me anë të këtij ndryshimi, propozohet përputhshmëri e plotë.
Neni 72, i projektligjit parashikon që, “Në pikën 3, të nenit 246, bëhen ndryshimet si më poshtë:

a) Shprehja “dokumentet tregtare, portuale ose sistemet elektronike të transportit” zëvendësohet me shprehjen “sistemet elektronike tregtare, portuale ose të transportit”.

b) Hiqen fjalët “të vlefshme”.
Me anë të këtij ndryshimi, propozohet përputhshmëri e plotë.
Neni 73, i projektligjit parashikon që, “Në pikën 2, të nenit 247, bëhen shtesat dhe ndryshimet si më poshtë:

a)
Pas  shprehjes “anulojnë këtë njoftim” shtohet togfjalëshi “pa vonesë”;

b)
Shkronja “b” ndryshohet me përmbajtje si më poshtë:

“b) pasi  kanë kaluar 150 ditë nga data e depozitimit të njoftimit.”.
Ky ndryshim përputhet plotësisht me shkronjat (a) dhe (b), të pikës 2, të nenit 275, të Rregullores (BE) nr. 952/2013, siç është ndryshuar nga paragrafi i dhjetë, i nenit 1 të Rregullores (BE) nr. 2019/474. Kur autoritetet doganore kërkohet të shfuqizojnë një deklaratë përmbledhëse daljeje ose një njoftim rieksporti me arsyetimin se mallrat në fjalë nuk janë nxjerrë nga territori doganor, deklarata ose njoftimi shfuqizohet pa vonesë pas 150 ditësh nga data e paraqitjes dhe jo brenda 150 ditëve, pasi kjo është periudha brenda së cilës mallrat duhet të nxirren nga territori doganor.

Neni 74, i projektligjit parashikon që, “Në shkronjën “b”, të nenit 248, togfjalëshi “pikën 1” zëvendësohet me shprehjen “paragrafin e parë të pikës 1”.
Me anë të këtij ndryshimi, propozohet përputhshmëri e plotë.
Neni 75, i projektligjit parashikon që,“ Në pikën 2, të nenit 251, bëhen ndryshimet si më poshtë:

Shkronja “f” ndryshohet me përmbajtje si më poshtë:

“f) mosrespektimi nga mbajtësi i procedurës së lejimit të përkohshëm i detyrimit për rieksportimin e mallrave ose vendosjen e tyre në një procedurë doganore pasardhëse brenda afatit kohor të përcaktuar në nenin 224;”;

Pas shkronjës “l” shtohet shkronja ‘ll”, me përmbajtje si më poshtë:

“ll) mosrespektimi i detyrimit për paraqitjen e mallrave të vendosura në procedurën e transitit, brenda afatit kohor të përcaktuar dhe në përputhje me masat e ndërmarra nga autoritetet doganore.”. 

Këto ndryshime të parashikuara janë në përputhje me parimin se sanksionet duhet të jenë efektive, proporcionale dhe dekurajuese. Këto dy dispozita përcaktojnë konkretisht si shkelje më vete mosrespektimin nga mbajtësi i regjimit të lejimit të përkohshëm i detyrimit për rieksportimin e mallrave ose vendosjen e tyre në një regjim doganor pasardhës brenda afatit kohor të përcaktuar si edhe mosrespektimin e detyrimit për paraqitjen e mallrave të vendosura në regjimin e transitit, brenda afatit kohor të përcaktuar dhe në përputhje me masat e ndërmarra nga autoritetet doganore. Vendosja e këtyre përcaktimeve largon paqartësitë që mundet të kenë autoritetet doganore apo auditet e ndryshme lidhur me mosrespektimin e afatit si në rastin e regjimit të lejimit të përkohshëm ashtu edhe në rastin e regjimit të transitit duke i vendosur këto shkelje në të njëjtin nen sikurse janë edhe shkeljet e afatit për regjimin e përpunimit aktiv apo pasiv.

Neni 76, i projektligjit parashikon që, “Shkronjat “b” dhe “c”, të nenit 253, shfuqizohen.
Ky ndryshim eliminon përcaktime të cilat ishin të parashikuara në dy dispozita të Kodit, duke lehtësuar dhe thjeshtuar veprimtarinë e autoriteteve doganore si dhe heq mundësinë e subjektivizmit në aplikimin e sanksioneve përkatëse.
Neni 77, i projektligjit parashikon që, “Në shkronjën “b”, të pikës 1, të nenit 256, në shkronjën “b”, të pikës 1, të nenit 257, në shkronjën “b”, të pikës 1, të nenit 258, dhe në shkronjën “b”, të pikës 1, të nenit 259, shprehja  “nuk ka të bëjë me mallrat, sipas përcaktimeve të shkronjës “a”” zëvendësohet me shprehjen “nuk sjell diferenca në pagesën e detyrimeve që duhen paguar”.
Ky ndryshim bëhet duke pasur në vëmendje qartësimin e dispozitës në zbatim për rastet kur shkelja nuk sjell diferenca në pagesën e detyrimeve, pavarësisht nëse shkelja ka të bëjë me mallrat ose jo. Propozimi eliminon paqartësi që kanë pasur strukturat doganore në zbatimin e këtij neni dhe e bën nenin më të lehtë për tu zbatuar në praktikë. 
Neni 78, i projektligjit parashikon që, “Në shkronjën “a”, të pikës 1, të nenit 259, hiqet shprehja “ka të bëjë me mallrat (ndryshime në sasi, vlerë, origjinë, lloj) dhe”.  
Në nenin 259, të Kodit Doganor (i cili trajton rastet e kundërvajtjeve të tjera, të paparashikuara shprehimisht në Kod) për ta bërë më të qartë këtë dispozitë, në vijim edhe të qartësimeve në nenet 256-258, të Kodit Doganor rastet ndahen në, me efekt financiar dhe pa efekt financiar. 

Ndryshimi i porpozuar synon lehtësimin e zbatimit të këtij neni nga strukturat doganore. 
Këto dispozita janë analizuar duke pasur parasysh problematika të ndryshme që kanë dalë gjatë zbatimit të dispozitave të shkeljeve të Kodit Doganor nga strukturat doganore.  

Neni 79, i projektligjit parashikon që, “Në pikën 3, të nenit 266, shfuqizohet togfjalëshi “dhe brenda afatit kohor”..
Ky ndryshim synon largimin e konfuzionit që mundet të krijohet në zbatim, ndërkohë që tashmë projektligji parashikon në nenin 76 të tij, përfshirjen si kundërvajtje edhe të mosrespektimit të detyrimit për paraqitjen e mallrave të vendosura në regjimin e transitit, brenda afatit kohor të përcaktuar.

Neni 80, i projektligjit parashikon që, “Në nenin 286, bëhen ndryshimet si më poshtë:

a) Togfjalëshi “deri më 31 dhjetor 2021” zëvendësohet me togfjalëshin “sipas afatit të përcaktuar në Vendimin e Këshillit të Ministrave”.

b) Pas paragrafit të parë shtohen paragrafët, si më poshtë:

“Për të mbështetur ndërtimin dhe zhvillimin e sistemeve elektronike të përmendura në paragrafin e parë, Këshilli i Ministrave miraton strategjinë në lidhje me zhvillimin dhe vënien në funksion të sistemeve elektronike të përmendura në pikën 1, të nenit 17. 

Sistemet elektronike përditësohen rregullisht.”.

Neni 278, i Rregullores (BE) nr. 952/2013 korrespondon me nenin 286, të Kodit Doganor Shqiptar që ka të bëjë me një periudhë transitore gjatë së cilës do të përdoren mjete për shkëmbimin dhe ruajtjen e informacionit të ndryshme nga teknikat elektronike të përpunimit të të dhënave derisa sistemet elektronike të jenë funksionale.

Ndryshimet e nenit 278, të Rregullores (BE) nr. 952/2013, janë të zbatueshme vetëm për vendet e BE-së.

Neni 80 i projektligjit e ndryshon nenin 286 të Kodit Doganor Shqiptar duke e përshtatur me situatën shqiptare.

Neni 81, i projektligjit është propozuar me qëllim që të ketë përcaktime të qarta për strukturat zbatuese lidhur me fillim e efekteve të zbatimit të neneve specifike të përmendura.

Neni 82 parashikon dispozita tranzitore dhe lidhet me hyrjen në fuqi të disa neneve të Kodit Doganor që kryesisht rregullon procedurat doganore dhe përafrojnë Rregulloren (BE) nr. 952/2013. Ky nen parashikon një periudhë tranzitore për hyrjen në fuqi.

Neni 83 i projektligjit parashikon afatin e hyrjes në fuqi të ligjit, që është 15 ditë pas botimit të tij në Fletoren Zyrtare.

VII. INSTITUCIONET DHE ORGANET QË NGARKOHEN ME ZBATIMIN E AKTIT

Për zbatimin e projektligjit ngarkohet Ministria e Financave dhe Drejtoria e Përgjithshme e Doganave.
VIII. MINISTRITË, INSTITUCIONET DHE PERSONAT DHE QË KANË KONTRIBUAR NË HARTIMIN E PROJEKT-AKTIT 

Institucioni propozues i projektligjit është Ministria e Financave. Projektligji është përgatitur nga Drejtoria e Përgjithshme e Doganave.

IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE 

Projektligji nuk parashikon kosto për buxhetin e shtetit.
 MINISTRI I FINANCAVE 
                                                                                       Petrit Malaj
Projektligji “Për disa ndryshime dhe shtesa në ligjin nr. 102/2014 “Kodi Doganor i Republikës së Shqipërisë” të ndryshuar” 

